《咏怀三十四首 其二十》
明代·王廷陈

疑似不可涉，李下与瓜田。母言出妇口，虽当未为贤。

周公功信伟，二叔反流言。实沈与阏伯，日起寻戈鋋。

骨肉尚不免，何望他人怜。夜玉至无因，匹夫按剑前。

鸱鸺据腐鼠，仰视嚇鹓鸾。苟非明君子，安能弭祸端。

感彼采苓章，勖哉其舍㫋。

作者简介：湖广黄冈人，字稚钦，王廷瞻兄。恃才放恣，甚至上树呼叫，馆师无如之何。正德十二年进士，选翰林庶吉士。因疏谏武宗南巡，罚跪受杖。时已授给事中，乃出为裕州知州。失职怨望，为上官所劾，罢归乡里。屏居二十余年，嗜酒纵倡为乐。达官贵人来家，蓬发跣足延见。时衣红纻窄衫，骑牛跨马，啸歌田野间。诗婉丽多风，文长于尺牍。有《梦泽集》。